PRITARTA

Neringos savivaldybės tarybos

2023 m. vasario 23 d. sprendimu Nr. T1-26

**NERINGOS SAVIVALDYBĖS VIKTORO MILIŪNO VIEŠOSIOS BIBLIOTEKOS**

**2022 METŲ VEIKLOS ATASKAITA**

**Bendros žinios**

***Neringos savivaldybės Viktoro Miliūno viešosios bibliotekos (toliau –biblioteka, NVB) 2022 metų tikslai ir uždaviniai, jų įgyvendinimo rezultatas.***

2022 m. bibliotekos veikla buvo nukreipta į bibliotekos misiją – būti atvira, skatinti žinių visuomenės raidą, užtikrinti teisę į informaciją, raiškos laisvę ir suteikti galimybę visiems ir kiekvienam naudotis informaciniais ištekliais nuoseklų įgyvendinimą. Pagrindinės bibliotekos veiklos sritys – dokumentų kaupimas, tvarkymas, sisteminimas, saugojimas, panauda ir viešinimas, bibliografavimas: kultūrinių ir edukacinių veiklų organizavimas; galimybė naudotis viešaisiais informacijos šaltiniais, nepaisant informacijos pateikimo būdo, formos ir laikmenos; fizinių, juridinių asmenų lygių teisių naudotis teisės aktų nustatyta tvarka teikiamomis nemokamomis reikalingomis paslaugomis ir informacija užtikrinimas. Įvairiomis veiklomis buvo siekiama:

**1.Tapti moderniu ir patraukliu bendruomenės informacijos, mokymo, kultūros ir laisvalaikio centru.** *Buvo įgyvendinami šie tikslo* ***uždaviniai****:*

*1. Kaupti, tvarkyti, saugoti universalų dokumentų fondą, atitinkantį bendruomenės, miesto svečių, poilsiautojų poreikius ir užtikrinti prieigą prie jo;*

*2. Garantuoti rašytinio dokumentinio kultūros paveldo kaupimą, saugojimą, aktualinimą ir sklaidą;*

*3. Kurti ir plėtoti įvairias bibliotekos paslaugas ir produktus, užtikrinti viešą prieigą prie bendruomenės poreikius atitinkančio turinio, tobulinti gyventojų įgūdžius juo naudotis ir didinti gyventojų įsitraukimą į mokymąsi visą gyvenimą;*

*4. Gerinti gyventojų kultūrinį raštingumą, formuoti teigiamą požiūrį į skaitymą, didinti kultūrinių renginių prieinamumą bendruomenei, panaudojant bibliotekoje sukauptą universalų dokumentų fondą, informacines technologijas ir kūrybinę veiklą;*

*5. Užtikrinti bibliotekos paslaugų, atitinkančių bendruomenės poreikius ir prioritetus, kokybę ir* prieinamumą, užtikrinti Neringos savivaldybės 2022 - 2024 metų strateginio veiklos plano pagrindinių tikslų ir jų uždavinių įgyvendinimą.

**2. Formuoti teigiamą bibliotekos ir bibliotekininkų įvaizdį, skatinantį vartotojų pasitikėjimą bei pasirinkimą naudotis bibliotekos teikiamomis paslaugomis.**

**Neringos savivaldybės Viktoro Miliūno viešosios bibliotekos strateginis tikslas (-ai):**

* Kaupti ir saugoti Neringos bendruomenės ir turistų (poilsiautojų) poreikius tenkinantį universalų dokumentų fondą, atsižvelgiant į Neringos, Kuršių nerijos istorines tradicijas, demografinę situaciją, ekonominę ir kultūrinę plėtrą, aptarnauti fizinius ir juridinius asmenis (toliau – vartotojai);
* Dalyvauti formuojant Lietuvos bibliotekų fondą ir kurti bibliotekų informacijos sistemą, teikti informacines ir viešosios interneto prieigos paslaugas, vykdyti kraštotyros, skaitymo skatinimo, informacinio raštingumo ir kitas su bibliotekų veikla susijusias programas ir projektus.

**1. Įstaigos organizacinė veikla**

**1.1. Vidaus administravimas**

**Viešoji biblioteka –** savivaldybės biudžetinė įstaiga. Adresas Pamario 53, 93124 Neringa.

**Viešosios bibliotekos struktūra** – viešoji biblioteka (administracija, abonementas ir skaitykla) bei Preilos ir Juodkrantės filialai.

Biblioteka finansuojama iš Neringos savivaldybės biudžeto. Viešoji biblioteka turi paramos gavėjo statusą**.**

Neringos savivaldybės Viktoro Miliūno viešoji biblioteka savo veiklą vykdo vadovaudamasi **Neringos savivaldybės Viktoro Miliūno viešosios bibliotekos nuostatais, patvirtintais Neringos savivaldybės tarybos 2016 m. spalio 20 d. sprendimu Nr. Tl-179, Lietuvos Respublikos bibliotekų įstatymu ir kitais Lietuvos Respublikoje galiojančiais teisės aktais.**

**1.2. Viešosios bibliotekos ir filialų etatų skaičius – iš viso 11,5.**

|  |  |  |
| --- | --- | --- |
| **Administracija**(direktorius, dir. pavaduot., vyr. finansininkas)  | **Specialistai (kultūros darbuotojai** (bibliotekininkai, specialistas leidybai ir edukacijai) | **Kiti darbuotojai** (kompiuterių priežiūros specialistas, specialistas ūkio reikalams, valytojai-kiemsargiai) |
| 2,5 | 6,5 | 2,5 |

**1.3. Naudojamos patalpos ir jų plotai:**

|  |  |  |  |
| --- | --- | --- | --- |
| **Pavadinimas** | **Adresas** | **Bendras patalpų plotas (m2)** | **Pastabos** |
| Viešoji biblioteka | Pamario 53, Neringa | 178,11 m2 | Neringos savivaldybės turtas, perduotas viešajai bibliotekai patikėjimo teise  |
| Preilos filialas | Preilos 27, Neringa | 160 m2 | Savininkė Neringos savivaldybė (patalpos neperduotos) |
| Juodkrantės filialas | Ievos Kalno 9, Neringa | 144,17 m2 | Savininkė Neringos savivaldybė.Patalpos neįregistruotos Valstybės įmonėje Registrų centre |

**2. Įstaigos veikla**

Neringos savivaldybės Viktoro Miliūno viešosios bibliotekos ir filialų svarbiausia veikla – bibliotekinis ir informacinis vartotojų aptarnavimas.

Bibliotekos veikla derinama su miesto bendruomenės ir atvykstančių turistų, poilsiautojų interesais ir poreikiais. 2022 metais pavyko užtikrinti efektyvią viešosios bibliotekos ir filialų veiklą, sudaryti sąlygas visiems Neringos bendruomenės nariams bei svečiams laisvai ir saugiai naudotis tradicinėmis viešosios bibliotekos paslaugomis: dokumentų, knygų ir kt. išdavimas, grąžinimas, svarbiausių, labiausiai vartotojų poreikius atitinkančių paslaugų teikimas. Siekta racionaliai panaudoti žmogiškuosius ir materialinius išteklius teikiant vartotojams – Neringos gyventojams ir poilsiautojams (turistams) - kokybiškas ir prieinamas paslaugas. Populiariausios paslaugos: knygų išdavimas į namus ir kopijavimo, spausdinimo, skenavimo paslaugos.

Labai svarbi yra kraštotyrinė veikla. **Parengti nauji atskiri kraštotyros segtuvai: „929. Senieji Nidos gyventojai. Biografijos“, „XXVI tarptautinis Thomo Manno festivalis. Kultūros kraštovaizdžiai. Kaimynystė. 2022 liepos 9-16“ir kiti. Toliau pildomi jau turimi teminiai segtuvai. Renkama medžiaga, informacija Neringos savivaldybės Viktoro Miliūno viešosios bibliotekos istorijai, rašoma bibliotekos istorija.**

Parengta ir nuolat redaguojama, papildoma naujais aprašais garbaus kraštiečio, profesoriaus, tautosakininko M. L. Rėzos bibliografijos rodyklė.

**2.1. Pagrindiniai viešosios bibliotekos ir Preilos, Juodkrantės filialų rodikliai**

***2.1.1 Dokumentų fondas***

*Dokumentų fondai fiziniais vienetais, fondo sudėtis:*

Iš viso NVB sistemoje yra dokumentų (fiz. vnt. ir pav.): 89961 fiz. vnt.; 73514 pav.;

viešojoje bibliotekoje – 41045 fiz. vnt.; 31349 pav.;

filialuose – 48916 fiz. vnt.; 42165 pav.

***Pagrindiniai rodikliai.***

***Lentelė Nr. 1.***

|  |  |  |
| --- | --- | --- |
| Bendras pagrindinių rodiklių palyginimas  | **Iš viso NVB sistemoje** |  |
|  | **2021 m.** | **2022 m.**  | *Skirtumas* |
| Vartotojų skaičius | 1267 | 1407 | *+ 140* |
| Lankytojų skaičius | 12255 | 16085 | *+ 3830* |
| Dokumentų išduotis (fiz. vnt.) | 18862 | 19748 | *+ 886* |

***Lentelė Nr. 2.***

|  |  |  |  |
| --- | --- | --- | --- |
|  | Vartotojų skaičius | Apsilankymų skaičius | Dokumentų išduotis (fiz. vnt.) |
|  | 2021 m. | 2022 m.  | 2021 m. | 2022 m. | 2021 m. | 2022 m. |
|  |  |  |  |  | Iš viso | *Iš jų į namus* | Iš viso | *Iš jų į namus* |
| Viešoji biblioteka | 704 | 738 | 6385 | 6660 | 7348 | 5994 | 7386 | 5658 |
| Preilos filialas | 278 | 347 | 2824 | 6884 | 5795 | 2431 | 6664 | 3111 |
| Juodkrantės filialas | 285 | 322 | 3046 | 2541 | 5719 | 4962 | 5698 | 4918 |
| *Iš viso filialuose* | 563 | *669* | *5870* | *9425* | *11514* | *7393* | *12362* | *8029* |
| IŠ VISO | **1267** | **1407** | **12255** | **16085** | **18862** | 13387 | **19748** | 13687 |

Gyventojų sutelkimo viešojoje bibliotekoje ir filialuose procentas: *(vietinių gyventojų)* visoje NVB sistemoje – apie 25 %*.* Registruotų vartotojų skaičius rodo, kad dauguma bibliotekos vartotojų yra lojalūs, kasmet grįžta į biblioteką ir naudojasi jos paslaugomis. Pastebima, kad vartotojai Lietuvos integralios bibliotekų informacijos sistemos (LIBIS) paslaugomis vis aktyviau naudojasi virtualiai.

Džiugu, kad ir toliau viešoji biblioteka ir filialai buvo ir yra reikalingi vartotojams. Jie, apsilankę viešojoje bibliotekoje ar filiale, džiaugėsi nemažu, ypač naujų knygų, pasirinkimu bei galimybe pasiimti jas į namus, galėdami pavartyti ir paskaityti naujausius periodinius leidinius. Ypač džiugina rekonstruotas Preilos bibliotekos pastatas. Tai rodo ir nemažas lankytojų skaičius, puikūs atsiliepimai ir galimybės įvairiai naujai veiklai. Bendrus rodiklius lėmė pasibaigusi pandemija. Ypač lankomumo, skaitomumo (išduotis vietoje), nes skaitytojai vėl galėjo paskaityti, peržiūrėti spaudą (laikraščius, žurnalus) vietoje ir naudotis interneto paslaugomis. Viešojoje bibliotekoje labai pasiteisino turima knygų grąžinimo dėžė. Knygas galima saugiai, bet kuriuo paros metu grąžinti. Grąžinimo dėžėmis jau galės naudotis ir Preilos bei Juodkrantės filialų skaitytojai.

**3. Leidyba, projektinė veikla**

Tęsiama kultūros almanacho „Dorė“ leidyba, finansuojama Neringos savivaldybės biudžeto lėšomis. Išleistas kultūros almanachas „Dorė“ Nr. 9, parengtas leidybai leidinio jubiliejinis 10-asis numeris.

Svarbus ir reikšmingas dalyvavimas APVA klimato kaitos programos „Atsinaujinančių energijos išteklių panaudojimas Neringos savivaldybės Viktoro Miliūno viešojoje bibliotekoje“projekte, nors dalyvavimas šioje programoje tikrai buvo nemenkas iššūkis. Ataskaitiniais metais gauta 48331,00 Eur , naudojant nuotolinę saulės energiją, tikimasi racionalesnio ir taupesnio lėšų naudojimo.

2022 metais viešoji biblioteka tęsė veiklą pagal Jaunimo savanoriškos tarnybos (JST) programą. Savanorė moksleivė sėkmingai atliko 6 mėnesių savanorystės programą, įgijo patirties, žinių, kurios turėtų būti naudingos tolesnei veiklai, studijų pasirinkimui ar darbui. Tai suteikė 0,25 stojamojo balo pripažinimą stojant į pirmosios pakopos studijas. Savanorystės veikla bus tęsiama ir 2023 metais.

**4. Kultūrinė veikla. Renginiai**

Viešojoje bibliotekoje ir filialuose surengti 83 įvairūs renginiai, iš jų – 41 įvairūs žodiniai renginiai: knygų pristatymai, susitikimai su rašytojais ir kitais žymiais žmonėmis. Paminėtini: „Poezijos pavasaris 2022“ (E. Jonušo namuose 2022-05-27), tradiciniai Onutės Dovidavičiūtės-Pučenios skaitymai Juodkrantėje (2022-06-30). Džiugu, kad poezijos antologija „Noriu sugrįžti į Nidą“ buvo pastebėta ir atrinkta pristatyti konkurse „Klaipėdos knyga 2021“. Taip pat tradiciškai surengti kultūros almanacho „Dorė“ Nr. 9 pristatymai Nidoje, Juodkrantėje, Preiloje, Klaipėdos apskr. I. Simonaitytės viešojoje bibliotekoje.

Reikia paminėti ir pasidžiaugti atsiradusia nauja galimybe – jaukiomis patalpomis įvairiems kultūriniams renginiams ir kitai veiklai Preilos bibliotekoje. Per pusmetį surengti 9 renginiai. Beveik dvi savaites Preiloje vyko vaikų ir jaunimo stovykla „Skambanti Šiaurės Jeruzalė“.

Paminėtinas projekto „Įžodintais Kuršių nerijos pėdsakais“ baigiamasis renginys – kiemo spektaklis-inscenizacija pagal Viktoro Miliūno noveles. Džiugu, kad kuriant spektaklį dalyvavo nemažai vietos gyventojų.

Minint Europos dieną stalinizmo ir nacizmo aukoms atminti rugpjūčio 24 d. E. Jonušo namuose surengtas susitikimas su rašytoja Laima Vince, knygos „Apie anuos nepamirštamus laikus. Juozo Lukšos Daumanto ir Nijolės Bražėnaitės susirašinėjimas“ sudarytoja.

Spalio 24–31 d. biblioteka dalyvavo pasaulinės medijų ir informacinio raštingumo savaitės programoje. Savaitės tikslas – supažindinti su informacijos patikimumo kriterijais, ugdyti atsparumą dezinformacijai.

Išleista nidiškės Bernadetos Viskantienės atsiminimų knyga „...bet vis dėlto mes rasdavom laiko pažaisti“, kuri su pasisekimu ir dideliu susidomėjimu buvo pristatyta viešojoje bibliotekoje.

Advento laikotarpiu veikė nidiškės Astos Jankauskienės sukurtų eglutės žaisliukų paroda.

Vyko pasirengimas dalyvauti Panevėžio apskr. Gabrielės Petkevičaitės-Bitės viešosios bibliotekos projekte „Inovatyvūs Lietuvos bibliotekų skaitymo skatinimo sprendimai vaikų ir jaunimo socialinių santykių kūrimui su aplinka“. Projekte dalyvaujant Klaipėdos apskr. I. Simonaitytės viešajai bibliotekai, į jį įtraukta ir Neringos savivaldybės Viktoro Miliūno viešoji biblioteka. Projektas finansuotas Europos ekonominės erdvės ir Norvegijos finansinių mechanizmų priemonės „Kultūros prieinamumo plėtojimas ir kultūrinio švietimo stiprinimas“ lėšomis.

Glaudus bendradarbiavimas su VšĮ Eduardo Jonušo namais labai padeda išspręsti įvairių kultūrinių renginių vasaros sezono laikotarpiu patalpų problemą. Lankytojai –vietos gyventojai ir ypač miesto svečiai – džiaugiasi ir stebisi atsiradusia unikalia nauja erdve ir galimybe joje apsilankyti. Glaudus bendradarbiavimas tęsiasi ir tarp mūsų kultūros bei švietimo įstaigų.

Opi problema – patalpų, vietos trūkumas kultūriniams renginiams, edukacinei veiklai viešojoje bibliotekoje, ir svarbiausia – erdvės trūkumas dokumentų fondui.

**5. Kvalifikacijos kėlimas. Asmeninis vadovo ir darbuotojų tobulėjimas**

Dalyvavimas įvairiuose mokymuose, konferencijose, seminaruose (pvz.):

1. 2022-03-20 nuotolinis dalyvavimas išvažiuojamajame Klaipėdos regiono bibliotekų tarybos posėdyje.
2. 2022-05-05 dalyvavimas savivaldybių viešųjų bibliotekų asociacijos visuotiniame susirinkime, kuris vyko Kauno miesto savivaldybės Vinco Kudirkos viešojoje bibliotekoje.
3. 2022-09-13 nuotolinis tarpbibliotekinio abonemento paslaugos pristatymas .
4. 2022-09-30 dalyvavimas Klaipėdos apskr. Ievos Simonaitytės viešojoje bibliotekoje tarptautiniame festivalyje „Inkultūracija“, specialistų tribūnoje-diskusijoje „Ką daryti su nurašytomis knygomis?“.
5. 2022-06-27 dalyvavimas nuotolinėje paskaitoje „Pasipriešinimo gynybos įrankiai“.

Aktyviai dalyvauta (dažniausiai nuotoliniu būdu) ir kituose įvairiuose mokymuose, seminaruose, stažuotėse, kurias organizavo Lietuvos nac. M. Mažvydo biblioteka, Klaipėdos apskrities I. Simonaitytės viešoji biblioteka. Pvz.: įvairūs mokymai, seminarai LIBIS vartotojų aptarnavimo, administravimo, komplektavimo ir kt. aktualiais klausimais, skaitymo iššūkio Vasara su knyga 2022 m. rezultatų aptarimas; specialistų diskusija „Ką daryti su nurašytomis knygomis“; LNB įvairūs nuotoliniai mokymai ir kt. Dalyvauta Neringos savivaldybės administracijos ir kt. rengiamuose pasitarimuose.

**6. Valdomas turtas. Pajamos ir finansavimas**

**6.1. Materialinė bazė**

Materialines vertybes sudaro pastatai: naudojamos patalpos ir jų plotai, žemė, biuro įranga, baldai. Nematerialus turtas yra licencijos, programinės įrangos. Ilgalaikis turtas taip pat yra dokumentai: knygos ir kt.

**6.2. Pajamos ir finansavimas**

Bibliotekos steigėjo ir **valstybės biudžeto** lėšos (dokumentams, naujoms knygoms – 13,0 tūkst. Eur) – 293,1 tūkst. Eur.

#### APVA (Lietuvos Respublikos aplinkos ministerijos Aplinkos projektų valdymo agentūra) – 48,3 tūkst. Eur

Iš viso gauta lėšų iš **savivaldybės** – 280,1 tūkst. Eur, iš jų:

Einamosios (paprastosios) išlaidos (savivaldybės lėšos) *(įmokos soc. draudimui, komunalinės paslaugos, elektros, ryšių paslaugos, patalpų apsauga, prekės ir kt*.) – 59,6tūkst. Eur;

Darbuotojų darbo užmokesčiui – 218,5 tūkst. Eur;

VMVB kultūros inovacijų projektų įgyvendinimas ir viešinimas (savivaldybės lėšos) – 2,0 tūkst. Eur.

**Mokamos paslaugos. Pajamų įplaukų lėšos** beveik 1,0 tūkst. Eur: tai spausdinimo, kopijavimo paslaugos, lėšos už parduodamus elektroninius LIBIS vartotojų bilietus (VB) ir parduodamus bibliotekos leidinius.

Teikiamų mokamų kopijavimo, spausdinimo, skenavimo paslaugų suma nėra didelė, tačiau paslauga vartotojams labai reikalinga. Ypač aktuali išlieka skenavimo paslauga, kuri Nidoje teikiama tik viešojoje bibliotekoje. Šių paslaugų poreikis ir toliau išlieka gana populiarus.

**7. Vidaus ir išorės problemos, veiklos apibendrinimas**

Rašytojo, Nidos metraštininko Viktoro Miliūno vardo suteikimas ir toliau įpareigoja biblioteką rūpintis ir saugoti šios iškilios asmenybės atminimą, prasmingai dirbti, rūpintis šio vardo įamžinimu. Rūpestis rašytojo kūryba, knygomis yra neatsiejama bibliotekos veiklos dalis. Tęsiamas rašytojo žmonos Angelės ir sūnaus Kęstučio dovanoto bibliotekai Viktoro Miliūno archyvo (rankraščių, knygų, nuotraukų ir kt.) tvarkymas. **Toliau tęsiama, pildoma naujais aprašais rašytojo bibliografinė rodyklė** (taip pat ir skaitmeninis variantas).V. Miliūno sūnus Kęstutis domisi tėvo palikimu, bibliotekos veikla saugant ir puoselėjant jo atminimą. Svarstomos galimybės įsteigti rašytojo vardo premiją ar stipendiją rašantiems, kuriantiems Neringos, Kuršių nerijos tema.

Kraštotyros veiklos kokybę lemia šio fondo kiekis, kokybė ir pilnumas. Todėl ir toliau didelis dėmesys skiriamas dokumentų (knygų, periodinių leidinių ir kt.) apie Kuršių neriją, Neringos miestą komplektavimui ir įsigijimui.

Pagal galimybes padedama vartotojams, kurie pageidauja ar nemoka pasinaudoti interneto bei spausdinimo ar skenavimo paslaugomis.

Svarbus saugus interneto svetainės [www.neringosvb.lt](http://www.neringosvb.lt/) naudojimas, priežiūros užtikrinimas, informacijos atnaujinimas, laikantis interneto svetainių aprašo bendrųjų reikalavimų, dalintis naujausia ir svarbia informacija su svetainės lankytojais.

Viešosios bibliotekos lankytojai, vartotojai gali nemokamai naudotis prenumeruojama lietuviška teisine duomenų baze INFOLEX, BNS, Delfi, 15min interneto svetainėmis.

Viešosios bibliotekos ir jos filialų sėkmė ir svarbiausias siekis, kad Neringos savivaldybės Viktoro Miliūno viešosios bibliotekos ir jos filialų veikla, profesinė iniciatyva būtų pastebima ir vertinama vartotojų.

Labai svarbus tolesnis interneto paslaugų teikimo užtikrinimas ir tobulinimas bei plėtra. Tarp laikinų vartotojų (turistų, poilsiautojų) vis labiau pastebimas bevielio interneto ryšio populiarumas ir poreikis.

Viena svarbiausių bibliotekos funkcijų – vartotojų aprūpinimas įvairiais dokumentais, visų rūšių universaliais informacijos ištekliais, dokumentų fondo atnaujinimas. Viešosios bibliotekos ir filialų vartotojai neturi pasigesti populiarių, naujų, ypač grožinės literatūros, biografinių knygų. Periodinių leidinių prenumeratai iš Neringos savivaldybės biudžeto panaudota 6,5 tūkst. Eur. dokumentams įsigyti – 1,6 tūkst. Eur.

Didelio susidomėjimo sulaukė ir toliau tęsiama akcija „Dovanojame knygas“. Prie bibliotekos turėjome vežimėlį, kuriame lankytojų dėka nuolat buvo pilna knygų, kurias visi norintys galėjo negrąžintinai pasiimti ir skaityti. Dienos pabaigoje vežimėlis būdavo apytuštis, bet kitą dieną greitai vėl prisipildydavo. Sulaukiame knygų ne tik iš neringiškių, bet ir nuolatinių mūsų lankytojų iš Vilniaus ar kitų Lietuvos miestų. Jie atvažiuodami į Nidą dažnai atveždavo knygų.

Labai populiarūs Nidoje, Juodkrantėje ir Preiloje esantys knygų nameliai-švyturiai. Visų jų autorius skulptorius Albertas Danilevičius.

2022 metais jau be trikdžių galėjome naudotis ir dirbti su įdiegta visiškai nauja Lietuvos integralios bibliotekų informacijos sistemos ( LIBIS) programos versija.

Svarbiausi 2022 metų darbai: Preilos bibliotekos rekonstrukcija ir veiklos pradžia, įsikūrimas po jos bei projekto APVA klimato kaitos programos „Atsinaujinančių energijos išteklių panaudojimas Neringos savivaldybės Viktoro Miliūno viešojoje bibliotekoje“įgyvendinti.

Viešojoje bibliotekoje trūksta erdvės įvairiai edukacinei veiklai, renginiams organizuoti. Reikalinga erdvė rašytojo Viktoro Miliūno palikimo (knygų, rankraščių, asmeninių dokumentų ir t. t.) saugojimui ir eksponavimui bei viešinimui. Esant pakankamam patalpų plotui būtų galima bibliotekos lankytojams labiau prieinamu padaryti V. Miliūno palikimą.

Vartotojų aptarnavimas, jų aprūpinimas įvairiais spaudiniais, informacinių poreikių tenkinimas, fondų komplektavimas bei saugojimas turi išlikti pagrindine viešosios bibliotekos ir filialų veiklos funkcija. Aktualus tolesnis interneto paslaugos teikimo viešojoje bibliotekoje, Juodkrantės ir Preilos filialuose užtikrinimas ir tobulinimas.

Įgyvendinti įvairius sumanymus trūksta žmogiškųjų, finansinių išteklių, specialistų.

Svarbus aktyvesnis įsijungimas ir dalyvavimas gyventojų kompiuterinio raštingumo mokymuose.

**Turi išlikti** **svarbiausi** **bibliotekos uždaviniai**:

Tradicinis ir svarbiausias bibliotekos uždavinys – dokumentų (knygų, periodinių leidinių ir kt.) kaupimas ir saugojimas, vartotojų ir lankytojų aprūpinimas spaudiniais, dokumentų išdavimas į namus, skaitymas vietoje;

Bibliotekos misijanepasikeitė – kurti šiuolaikišką, patrauklią, informacinę ir kultūrinę erdvę vartotojui, kurioje derėtų ir klasikinės bibliotekos vertybės ir naujos informacinės tendencijos.

Svarbu užtikrinti bibliotekinių paslaugų bendruomenės žmonėms ir poilsiautojams prieinamumą, žinių ir visavertės informacijos sklaidą, tenkinti jų informacinius ir kultūrinius poreikius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_